Hrvatska je prošli mjesec dobila svoju prvu slikovnicu o istospolnim obiteljima; svih 500 besplatnih primjeraka bilo je rezervirano i prije nego što je Dugina obitelj izašla. Njezini stvaraoci, Udruga Dugine obitelji, sada su, zbog golemog interesa, pokrenuli crowdfunding kampanju kako bi mogli tiskati 1000 novih primjeraka.

“Dobili smo preko tisuća upita iz Hrvatske i inozemstva. Ovom kampanjom bismo željeli dignuti vidljivost duginih obitelji”, objasnili su u videu. “Naša misija je omogućiti besplatnu slikovnicu Moja dugina obitelj baš svim zainteresiranim građanima i organizacijama te tako doprinijeti stvaranju društva u kojem se od malih nogu uči poštivati različitosti i prihvaćati sve obitelji. Pridružite nam se – pomognite nam osigurati sredstva potrebna za tisak 1000 novih primjeraka slikovnice na hrvatskom i engleskom jeziku, i to u još boljoj, ukoričenoj verziji!”, napisali su na stranici platforme Indiegogo gdje će kampanja trajati do kraja mjeseca.

U nekoliko sati skupili pola iznosa

I stvari u Hrvatskoj možda ipak nisu tako crne; u samo nekoliko sati otkako je kampanja krenula Udruga je skupila više od pola traženog iznosa koji iznosi 3000 dolara. Toliko im, naime, treba za tiskanje 1000 slikovnica. Ljudi se masovno predbilježuju i sasvim je izgledno da će već do kraja dana dostići zadani cilj, iako kampanja traje 21 dan.

“Mislili smo da će nam trebati tri dana da skupimo 50 posto, a to smo na kraju imali samo tri sata nakon puštanja kampanje. Cilj je fleksibilan, a onaj prvi nam je izdati 1000 primjeraka. Ako ga pređemo, povećat ćemo nakladu slikovnica, ali i bojanki. Kampanja će trajati do kraja veljače i ovo je tek početak priče. Želimo svima zainteresiranima omogućiti da dođu do svog primjerka”, rekao nam je Daniel Martinović iz Udruge.

Inače, Udruga je prvu nakladu tiskala uz financijsku potporu Francuskog veleposlanstva u Zagrebu i članova Udruge, nakon čega su je besplatno podijelili građanima i organizacijama. Sada s ovom kampanjom svakome tko sudjeluje nude, s manjim iznosima (5 i 12 dolara) uobičajene poklone kod ovakvih kampanja; zahvalnicu, bojanku…, no s većim iznosima (19, 24, 54, 70, 100, 178 dolara…) unaprijed se predbilježujete za vlastitu slikovnicu.